Masaibu

MASAIBU

Linda alikuwa ameketi juu ya kitanda chake akiwa ameshika tama. Damu
ilikuwa ikimtiririka mdomoni huku akiifuta kwa kitambaa cha kijani.
Machozi yalimtiririka akalia kwa uchungu. Aliitazama picha yake
iliyotundikwa ukutani na kuiangalia kwa makini. Yale meno meupe
yaliyohusudiwa na wengi yalivutia mno. Sauti kali ilimtoka na akalia kwa
kelele kuu. Macho yake yalizama pichani na matukio ya usiku wa siku
iliyopita yakamrejelea na kumpa joto kuu. Alikuwa amejilalia kitandani
akiigusagusa simu yake huku akiangalia video za kuchekesha. Alikuwa
ameshatayarisha chajio na kupakua akimngoja Maria ambaye anaishi naye
kwenye chumba hicho cha kukodi wakisaidiana kulipa ada ya chumba hicho.
Maria alikuwa ameenda kununua matunda sokoni.

Linda alikuwa anacheka vituko vya video aliyokuwa akiitazama alipokabwa
koo na mtu nyuma yake. Kisu kikali kilielekezwa shingoni mwake akaambiwa
anyamaze. Kwa hofu kuu kijasho chembamba kilimtoka akawa anatetemeka.
Jambazi aliyemkaba aliitisha simu yake na pesa alizokuwa nazo. Linda
aliamua kujitetea kwa kupigana. Hangekubali simu yake ichukuliwe kwa
kuwa hapo ndipo alipohifadhi matini zake za darasani na vitu vyake vya
muhimu. Linda alikiuma kidole cha jambazi huyo na kumtoa damu. Ilikuwa
ni mikikimikiki ya kupigana huku jambazi aliyetutumuka misuli si haba
akimvurumishia Linda ngumi za mashavu na kwenye mgongo. Linda alitoa
kwikwi huku akimvuta adui huyo shati na kutaka kujitoa kwenye shiko
lake.

Linda alipiga mayowe nao majirani wakajaa chumbani mwake na kumkamata
hasimu yule baradhuli. Mwizi huyo alitolewa nje na vijana watano
akalazwa mchangani. Alipigwa kwa mawe, wa kumkanyaga wakamkanyaga , wa
kumpiga makofi wakamhalalishia kichapo mpaka akawa anatokwa na damu
kwelikweli. Jambazi huyo alikuwa anakaribia kuuawa ambapo Linda
akawaomba vijana hao waache kumpiga na wawapigie polisi simu. Polisi
waliwasili mtaani Zebra na kumkamata mwizi na kumpeleka kituoni
kuandikisha mashtaka akiandamana na Linda. Walipofika kituoni , mwizi
huyo aliyesemekana kuwa muuza chapati katika kibanda cha Naves
alijitetea kwa kusema kuwa Linda alikuwa mpenzi wake aliyezoea kumhadaa
na kutumia pesa zake Pamoja na kula chakula cha bure hapo kibandani .
Machozi yalimtiririka Linda kwa kusikia maneno hayo ya uongo. Alijuta
kuzaliwa katika dunia hii ya mashaka na balaa. Baada ya kuandikisha
mashtaka , Linda akapelekwa hospitali ili atibiwe majeraha yake . Meno
yake matatu ya chini yalikuwa yanatingika yakakosa ule uzuri wake wa
kawaida.

Linda aligutuka kutoka mawazoni akaamka polepole kuelekea msalani huku
bado akiwa analia. ‘kwani mimi tu ndiye niliyeumbiwa shida?’ alijisaili
huku akikuza kilio chake. Aliketi kwenye bakuli la msalani huku mfereji
mwingine wa yaliyomsibu ukafunguka. Wakati ulimrudisha siku ile
aliyojiunga na Chuo Kikuu cha Baraka. Matatizo yake yalianzia siku hiyo
ambapo mwendesha pikipiki alimtoza nauli nyingi iliyopitiliza akawa hana
hata pesa ya kununua chakula cha kila siku. Alikuwa mgeni mji huo ambao
ulikuwa na waja wenye mazoea ya kuwahadaa wageni kwa kuwatoza nauli
kubwa , mara kumi ya ada ya kawaida Alipojaribu kumpigia mama yake simu
, haikushikwa. Maisha ya chuo kikuu yakawa magumu nako kula kwake kukawa
kwa huruma ya marafiki zake aliowapata huko. Alikuwa akiishi kwenye
mabweni ya chuoni ambapo aliishi kwenye chumba kimoja na Binti. Binti
alikuwa na tabia ya kuleta wanaume chumbani usiku na kisha kumfukuza
Linda aliyeambulia kulala kwenye simiti baridi nje ya chumba. Hali hii
ilimfanya Linda apate maradhi ya nimonia yaliyomfanya alazwe hospitali
kwa majuma mengi mpaka akawa nyuma kimasomo.

Muhula wa pili ulianza vyema ambapo Linda aliamua kuhamia nyumba za nje
pamoja na rafikiye aliyesoma naye shule ya upili. Alimtambua Maria kuwa
msichana mwenye tabia nzuri. Mara tu baada ya kuhama ,Linda
alilimbikiziwa kazi zote za nyumba . Maria hakuosha hata chombo na
likuwa na mazoea ya kula na kuacha vyombo vichafu. Maria hakuwa mkaaji
chumbani maana alikuwa na visafari vya hapa na pale akiwaendea wanaume
tofauti tofauti akaambulia mimba. Baada ya kupata mimba akawa anamsumbua
Linda usiku ampikie hiki na kile kwa kuwa mwanaye aliye tumboni
anatamani. Linda aliyakubali mateso hayo bila hiari aaamua kuyakumbatia
kwa kuwa ndiyo hali ya maisha . Kabla Linda hajamaliza kukabiliana na
tatizo moja ndipo jingine la kupigwa nusura kufa likampata. Kwa kweli
matatizo yalikuwa yanamwandama kana kwamba alikuwa na mkataba nayo. Huku
akijifuta machozi alitoka msalani na kurudi kitandani kulala ili muda
usonge na matatizo yake yapite haraka kama muda unavyopita.